Virallinen lehti nro C 402 , 22/12/1998 s. 0051



KIRJALLINEN KYSYMYS E-0977/98 esittäjä(t): Carlo Ripa di Meana (GUE/NGL) komissiolle (30. maaliskuuta 1998) Aihe: Lotto zero - ristiriita tiettyjen julkisten ja yksityisten hankkeiden ympäristövaikutusten arvioinnista annetun direktiivin säännösten kanssa Lotto zeroksi kutsuttu suunnitelma hyväksyttiin 5. joulukuuta 1997 annetulla pääministerin päätöksellä rakennushankkeiden hyväksymismenettelyn mukaisesti (laki N:o 135/97). Kyseessä on 10,5 metriä leveän nopealle liikenteelle tarkoitetun tiejakson rakentaminen, johon sisältyy neljän sillan ja neljän tunnelin rakentaminen. Toimenpide on suunniteltu toteutettavaksi alueella, joka sijaitsee hyvin lähellä Teramon kaupungin historiallista keskustaa ja vaarallisen lähellä lukuisia asuintaloja. Seudulla on voimassa Abruzzon aluetta koskevan maisemakaavan tiukin taso (A1 - täydellinen säilyttäminen). Kaavan 26 artiklassa kielletään nimenomaisesti uusien teiden rakentaminen. Tie rakennettaisiin aivan lähelle Gran Sasso- Lagan kansallispuistoa Tordino-joen laaksoon, josta on tavattu runsaasti arkeologisia jäännöksiä. Ympäristöministeriön ympäristövaikutusten arviointiyksikkö ei hyväksynyt Lotto zero -suunnitelman aikaisempaa versiota. Silloisessa päätöksessä, jonka VIA-yksikön pääjohtaja allekirjoitti 4. elokuuta 1993, vaadittiin mahdollisten vaihtoehtosuunnitelmien selvittämistä kuten olemassa olevan tieverkon mukauttamista. Nykyinen suunnitelma ei täytä näitä vaatimuksia, vaan siinä ehdotetaan samankaltaisia ratkaisuja kuin vuoden 1993 suunnitelmassa, mutta uutta suunnitelmaa ei ole tästä huolimatta annettu VIA-yksikön arvioitavaksi. Euroopan unioni rahoittaa noin kolmella miljardilla liiralla hanketta, joka on nimeltään Parco Fluviale del Tordino ja jonka tarkoituksena on lisätä Tordino-joen ympäristöarvoa. Tätä hanketta toteutetaan alueella, jolle Lotto zero -hankkeen mukainen valtatie neljine siltoineen ja tunneleineen on määrä rakentaa. Komissiolta pyydetään vastausta seuraaviin kysymyksiin Katsooko se, että Lotto zero -hankkeesta on tehtävä direktiivin 85/337/ETY(1) säännösten mukaisesti erityinen ympäristövaikutusten arviointi? Katsooko se, että Tordino-joen laaksoon näin voimakkaasti vaikuttava toimenpide on niiden ympäristön arvostuksen lisäämistä ja ympäristönsuojelua koskevien tavoitteiden vastainen, joihin Euroopan unioni pyrkii rahoittamalla Parco Fluviale del Tordino -hanketta? Komission jäsenen Ritt Bjerregaardinkomission puolesta antama vastaus (13. toukokuuta 1998) Komisio ei pysty arvioimaan parlamentin jäsenen antamien tietojen perusteella, voidaanko kysymyksessä esitetty hanke katsoa tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetun neuvoston direktiivin 85/337/ETY liitteissä I ja II olevien luettelojen mukaiseksi hankkeeksi. Jos kyse on liitteessä I tarkoitetusta hankkeesta, jäsenvaltion olisi tarpeen varmistaa, että ympäristövaikutusten arviointi on tehty. Liitteen II mukaisessa hankkeessa arviointi olisi tehtävä, jos jäsenvaltio katsoo hankkeen laadun vaativan tätä. Ottaen huomioon asian tärkeys ja siihen liittyvä yhteisön osarahoitus sekä se, että aluetta on ehdotettu yhteisön tärkeänä pitämäksi alueeksi, komissio toteuttaa asianmukaiset toimenpiteet sitä koskevien yksityiskohtaisten tietojen kokoamiseksi ja yhteisön sääntelyn noudattamisen varmistamiseksi. Komissio tarvitsisi alustavaa arviontiaan varten parlamentin jäseneltä yksityiskohtaisempia tietoja hänen mainitsemistaan hankkeista. Toisen kysymyksen osalta voitaisiin soveltaa luontotyyppien sekä luonnonvaraisen eläimistön ja kasviston suojelusta annetun neuvoston direktiivin 92/43/ETY(2) 6 artiklaa. Sen mukaan jäsenvaltioiden on toteutettava erityisten suojelutoimien alueilla tarpeellisia toimenpiteitä luontotyyppien elinympäristöjen heikentymisen välttämiseksi ja kaikki suunnitelmat tai hankkeet, jotka eivät liity suoranaisesti alueen käyttöön tai ole sen kannalta tarpeellisia, mutta saattavat vaikuttaa tähän alueeseen merkittävästi, on arvioitava asianmukaisesti sen kannalta, miten ne vaikuttavat alueen suojelutavoitteisiin. Komissio pyytää Italian viranomaisilta edellä mainitun arvion tekemiseen tarvittavat tiedot. (1) EYVL L 175, 5.7.1985, s. 40. (2) EYVL L 206, 27.7.1992.